Document ID: 32011D0810

DEĊIŻJONI TAL-KUNSILL
tat-30 ta’ Novembru 2011
li tistabbilixxi l-pożizzjoni li għandha titieħed mill-Unjoni Ewropea fi ħdan il-Kunsill Ġenerali tal-Organizzazzjoni Dinjija tal-Kummerċ fir-rigward ta’ talbiet għall-għoti u/jew l-estensjoni ta’ ċerti rinunzji mid-WTO
(2011/810/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel paragrafu tal-Artikolu 207(4), flimkien mal-Artikolu 218(9) tiegħu,
Wara li kkunsidra l-proposta mill-Kummissjoni Ewropea,
Billi:
(1)
L-Artikolu IX tal-Ftehim ta’ Marrakesh li jistabbilixxi l-Organizzazzjoni Dinjija tal-Kummerċ (“il-Ftehim tad-WTO”) jistipula l-proċeduri għall-għoti ta’ rinunzji li jikkonċernaw il-Ftehimiet Kummerċjali Multilaterali fl-Annessi 1 A jew 1B jew 1C tad-WTO u l-annessi tagħhom.
(2)
Meta jsiru talbiet għal rinunzji fid-WTO, spiss żmien limitat ħafna huwa mogħti għad-deċiżjoni finali mill-korp rilevanti tad-WTO dwar dawn it-talbiet, filwaqt li r-reazzjoni fil-pront minn membri tad-WTO hija meħtieġa.
(3)
Huwa fl-interess tal-Unjoni li jiġu approvati bil-ħeffa t-talbiet għall-għoti u/jew l-estensjoni ta’ rinunzji annwali relatati mal-introduzzjoni tas-Sistema Armonizzata tad- Deskrizzjoni u l-Kodifika tal-Prodotti Bażiċi (l-hekk imsejħa Sistema Armonizzata, HS) fl-1 ta’ Jannar 1988, u l-ewwel, it-tieni, it-tielet, ir-raba’ u l-ħames emendi, irrakkomandati mill-Kunsill tal-Organizzazzjoni Dinjija Doganali, imsemmija rispettivament “il-bidliet HS92” (li daħlu fis-seħħ fl-1 ta’ Jannar 1992), “il-bidliet HS96” (li daħlu fis-seħħ fl-1 ta’ Jannar 1996), “il-bidliet HS2002” (li daħlu fis-seħħ fl-1 ta’ Jannar 2002), “il-bidliet HS2007” (li daħlu fis-seħħ fl-1 ta’ Jannar 2007) u “l-bidliet HS2012” (li jidħlu fis-seħħ fl-1 ta’ Jannar 2012), kif ukoll emendi futuri tal-HS, li tistabbilixxi l-obbligu li jiġu introdotti dawn il-bidliet fl-iskedi tal-konċessjonijiet tal-Membri (li jittrasponu l-Iskedi ta’ konċessjonijiet ta’tariffi ġewwa n-nomenklatura HS).
(4)
Ir-rinunzja attwali li tippermetti lil Cape Verde biex testendi l-perjodu għall-implimentazzjoni sħiħa tal-Artikolu VII tal-Ftehim Ġenerali dwar it-Tariffi u l-Kummerċ 1994 (GATT 1994) u tal-Ftehim tad-WTO dwar il-Valutazzjoni Doganali se jiskadi fil-31 ta’ Diċembru 2011. Kwalunkwe estensjoni ta’ dik ir-rinunzja tkun ta’ importanza ekonomika u kummerċjali minima għall-Unjoni.
(5)
Ir-rinunzja attwali relatata mal-programm tal-Kanada ta’ preferenza fil-kummerċ CARIBCAN se tiskadi fil-31 ta’ Diċembru 2011. Kwalunkwe estensjoni ta’ dik ir-rinunzja tkun ta’ importanza ekonomika u kummerċjali minima għall-Unjoni u tkun ukoll konformi mal-politika tal-Unjoni li tappoġġa l-iżvilupp ekonomiku tal-pajjiżi li qed jiżviluppaw permezz ta’ preferenzi kummerċjali.
(6)
Ir-rinunzja attwali li tippermetti lil Kuba biex tidderoga mill-paragrafu 6 tal-Artikolu XV tal-GATT 1994 se tiskadi fil-31 ta’ Diċembru 2011. Kwalunkwe estensjoni ta’ dik ir-rinunzja tkun ta’ importanza ekonomika u kummerċjali minima għall-Unjoni.
(7)
Ir-rinunzja attwali li tippermetti lill-pajjiżi parteċipanti fl-iskema taċ-ċertifikazzjoni tal-Proċess Kimberley li jimponu ċerti restrizzjonijiet fuq il-kummerċ tal-hekk imsejħa “id-djamanti tad-demm” ser tiskadi fil-31 ta’ Diċembru 2011. Kwalunkwe estensjoni ta’ dik ir-rinunzja tkun ta’ importanza ekonomika u kummerċjali minima għall-Unjoni filwaqt li tkun ta’ rilevanza kbira għar-relazzjonijiet kummerċjali globali tagħha.
(8)
Huwa għalhekk importanti, li tiġi stabbilità il-pożizzjoni li għandha tieħu l-Unjoni fi ħdan il-Kunsill Ġenerali tad-WTO rigward dawk ir-rinunzji,
ADOTTA DIN ID-DEĊIŻJONI:
Artikolu 1
Il-pożizzjoni li għandha tieħu l-Unjoni Ewropea fi ħdan il-Kunsill Ġenerali tal-Organizzazjoni Dinija għall-Kummerċ hija li tappoġġa t-talbiet li ġejjin relatati mar-rinunzji mid-WTO skont il-paragrafi 3 tal-Artikolu IX tal-Ftehim tad-WTO:
(a)
talbiet għall-għoti u/jew l-estensjoni ta’ rinunzji relatati mal-introduzzjoni tas-Sistema Armonizzata tad-Deskrizzjoni u l-Kodifika tal-Prodotti Bażiċi (HS) u l-emendi tagħha mill-1992 (“il-bidliet HS92”), l-1996 (“il-bidliet HS96”), l-2002 (“il-bidliet HS2002”), l-2007 (“il-bidliet HS2007”) u l-2012 (“il-bidliet HS2012”), kif ukoll emendi HS futuri, li jistabbilixxu l-obbligu li jintroduċu dawn il-bidliet fl-iskedi tal-konċessjonijiet tal-Membri;
(b)
talbiet għall-estensjoni ta’ rinunzja li tippermetti lil Cape Verde biex testendi l-perjodu għall-implimentazzjoni sħiħa tal-Artikolu VII GATT 1994 u tal-Ftehim tad-WTO dwar il-Valutazzjoni Doganali;
(c)
talbiet għall-estensjoni ta’ rinunzja li tippermetti lill-Kanada biex tagħti trattament preferenzjali lil pajjiżi magħżula li qed jiżviluppaw (il-Programm CARIBCAN);
(d)
talbiet għall-estensjoni tar-rinunzja li jippermettu lil Kuba li tidderoga mill-paragrafu 6 tal-Artikolu XV GATT 1994;
(e)
talbiet għall-estensjoni tar-rinunzja relatati mal-iskema taċ-ċertifikazzjoni tal-Proċess Kimberley.
Artikolu 2
Il-Kummissjoni għandha tinforma biżżejjed bil-quddiem lill-Kunsill permezz tal-Kumitat dwar il-Politika tal-Kummerċ dwar kull laqgħa tal-korp rilevanti tad-WTO li fih tista’ tittieħed deċiżjoni dwar talba koperta b’din id-Deċiżjoni. Fi żmien 10 t’ijiem ta’ xogħol mid-data meta l-Kummissjoni tkun informat lill-Kumitat tal-Politika tal-Kummerċ, il-Kunsill jista’ jitlob li l-proċedura għall-adozzjoni ta’ deċiżjoni individwali tal-Kunsill dwar it-talba għal rinunzja inkwistjoni tiġi segwita.
Artikolu 3
Din id-Deċiżjoni għandha tidħol fis-seħħ dakinhar li tiġi adottata.
Magħmul fi Brussell, it-30 ta’ Novembru 2011.

Labels: 13
3
18